
Nota informativă

 la proiectul hotărârii de Guvern cu privire la transmiterea unor bunuri imobile
	1.  Denumirea autorului și, după caz, a participanților la elaborarea proiectului

	        Proiectul hotărârii de Guvern cu privire la transmiterea unor bunuri imobile este elaborat de către Agenția Națională pentru Siguranța Alimentelor la solicitarea Procuraturii Generale.

	2. Condițiile ce au impus elaborarea proiectului de act normativ și finalitățile urmărite

	             Proiectul a fost elaborat în temeiul art. 6 alin. (1) lit. a1) și art.14 alin. (1) lit. c) din Legea nr. 121/2007 privind administrarea și deetatizarea proprietății publice Proiectul menționat supra vine în contextul demersului înaintat de către Procuratura Generală nr. 15-9d/21-63 din 14.07.2021, precum și urmare a acordului exprimat în acest sens de către Agenția Națională pentru Siguranța Alimentelor prin care se solicită transmiterea în administrare a construcției  cu suprafața de 113,9 m2 (număr cadastral 5501210.015.01) și construcția accesorie cu suprafața  de 26,6 m2 (număr cadastral 5501210.015.02), amplasate în or. Ialoveni, str. Petru Movilă, 3 pentru amplasarea Procuraturii raionului Ialoveni. 
          Adițional, proiectul prevede că Agenția Națională pentru Siguranța Alimentelor în comun cu Procuratura Generală vor institui comisia de transmitere și vor asigura, în termen de 15 de zile, transmiterea bunurilor în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015.


	3. Descrierea gradului de compatibilitate a prevederilor proiectului cu legislația Uniunii Europene.

	

	4. Principalele prevederi ale proiectului și evidențierea elementelor noi

	          Proiectul hotărârii de Guvern prevede transmiterea cu titlu gratuit, din administrarea Agenției Naționale pentru Siguranța Alimentelor, în administrarea Procuraturii Generale a bunurilor imobile sus-menționate și are ca scop reamplasarea sediului Procuraturii raionului Ialoveni.
          Pornind de la faptul că deficiențele managerial-logistice constatate se rezumă, în principal, la: lipsă de birouri pentru procurori și funcționari publici, lipsa de încăperi pentru realizarea optimă a lucrărilor de secretariat și arhivă, a încăperilor pentru păstrarea corespunzătoare a corpurilor delicte,  lipsa biroului de audiență a cetățenilor etc.

         Totodată, este de menționat că sediul actual al Procuraturii raionului Ialoveni este foarte vechi (peste 100 ani) și se află într-o stare tehnică deplorabilă. Edificiul fiind avariat, constituie un pericol real pentru viața și sănătatea angajaților, precum și pentru justițiabili. Reparațiile curente efectuate nu au remediat considerabil situația existentă, fiind necesară intervenție cardinală pentru soluționarea problemelor existente, care perpetuează o lungă perioadă de timp.

         Amplasarea sediului Procuraturii pe adresa indicată, care se află în imediata apropiere de Judecătoria Ialoveni este avantajoasă, nu în ultimul rând din perspectiva organizării activității cu mai puține cheltuieli operaționale, pe care acum sunt nevoiți să le suporte, inclusiv de transportare a dosarelor, factor extrem de favorabil pentru gestionarea eficientă a banului public.

          În contextul celor enunțate, finalitățile urmărite, prin elaborarea și aprobarea prezentului proiect sunt:

1.  Scutirea Agenției Naționale pentru Siguranța Alimentelor de întreținerea  bunurilor imobile neutilizate, care generează cheltuieli suplimentare pentru menținerea, amenajarea și repararea acestora.   

Totodată, drept consecință a neutilizării acestor edificii, precum și datorită influenței factorilor naturali, are loc deteriorarea și degradarea constantă a acestora.

2. Transmiterea bunurilor în proprietatea publică a Procuraturii Generale edificarea mecanismului eficient de contribuire la înfăptuirea justiției, capabil să asigure garanțiile necesare respectării drepturilor și libertăților fundamentale ale omului prin asigurarea procurorilor din cadrul Procuraturii raionului Ialoveni cu spațiu pentru realizarea efectivă a atribuțiilor de serviciu, având în vedere domeniile specifice de activitate.
       Totodată, având în vedere necesitatea valorificării bunurilor ce se propun a fi transmise și asigurarea cu sediu a Procuraturii raionului Ialoveni în scopul exercitării atribuțiilor funcționale conform competențelor stabilite în Regulamentul Procuraturii, se propune ca această hotărâre să intre în vigoare la data publicării în Monitorul Oficial al Republicii Moldova, or, în conformitate cu art. 56 alin. (3) din Legea nr. 100/2017 cu privire la actele normative: „Intrarea în vigoare a actelor normative poate fi stabilită pentru o altă dată doar în cazul în care se urmărește protecția drepturilor și libertăților fundamentale ale omului, realizarea angajamentelor internaționale ale Republicii Moldova, conformarea cadrului normativ hotărârilor Curții Constituționale, eliminarea unor lacune din legislație sau contradicții între actele normative ori dacă există alte circumstanțe obiective.”.



	5. Fundamentarea economico-financiară

	          Implementarea prevederilor proiectului nu necesită cheltuieli financiare suplimentare

	6. Modul de încorporare a actului în cadrul normativ în vigoare

	         Urmare aprobării proiectului nu va fi necesară modificarea și/sau completarea altor acte normative.

	7. Avizarea și consultarea publică a proiectului

	         În scopul respectării prevederilor Legii nr. 239/2008 privind transparența în procesul decizional, proiectul hotărârii este plasat pe pagina web oficială a Agenției Naționale pentru Siguranța Alimentelor www.ansa.gov.md, la compartimentul ,,Transparența decizională”, directoriul ,,Anunțuri de inițiere a elaborării deciziei”, precum și pe platforma guvernamentală www.particip.gov.md.           
          Totodată, proiectul urmează să fie supus procedurii de avizare.

	8. Constatările expertizei anticorupție

	           Proiectul urmează să fie supus expertizei anticorupție.

	9. Constatările expertizei de compatibilitate

	-

	10. Constatările expertizei juridice

	          Proiectul urmează să fie supus expertizei juridice

	11. Constatările altor expertize

	          Proiectul nu conține prevederi de reglementare a activității de întreprinzător în sensul Legii nr.235/2006 cu privire la principiile de bază de reglementare a activității de întreprinzător. Astfel, nu este necesară examinarea acestuia de către Grupul de lucru pentru reglementarea activității de întreprinzător. De asemenea, proiectul nu cade sub incidența altor expertize necesare de a fi efectuate în condițiile Legii nr.100/2017 cu privire la actele normative.

